**Amintirea sărutului curat**

*Irimescu Daniel*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Tăcut e plânsul tău, cu lacrimi din copaci

Ce-au ruginit sperând, să dea timpu-napoi,

Uscate de necaz, încerci ca să le-mpaci,

Cu ochii ațintiți, spre verile din noi.

Pe-o ramură respiră din clipa muribundă

Din anotimp rănit și cer înnegurat,

O ultimă sămânță, sublimă și fecundă,

Ce poartă amintirea sărutului curat.

Cu pas grăbit m-apropii și tâmpla-mi urc spre tine

În rădăcini mă prind hrănit de-al tău cuvânt,

Să nu te las să pleci în negura ce vine

Și plumbul să ne-apese adânc pân’ la pământ.

Prind drumul tău grăbit, prin noaptea de lumină

Și-n curgerea de stele, în taină mă strecor,

Prin poarta gurii tale, când șoaptele-ți suspină,

De-atâta frământare, ce strigă al tău dor.